CELEX: 52016PC0080
Language: sl
Date: 2016-02-10
Title: Predlog IZVEDBENI SKLEP SVETA o začasni odložitvi premestitve 30 % prosilcev, ki so Avstriji dodeljeni v skladu s Sklepom Sveta (EU) 2015/1601 o uvedbi začasnih ukrepov na področju mednarodne zaščite v korist Italije in Grčije

EVROPSKA KOMISIJA
            Bruselj, 10.2.2016
            COM(2016) 80 final
            2016/0045(NLE)
            Predlog
            IZVEDBENI SKLEP SVETA
            o začasni odložitvi premestitve 30 % prosilcev, ki so Avstriji dodeljeni v skladu s Sklepom Sveta (EU) 2015/1601 o uvedbi začasnih ukrepov na področju mednarodne zaščite v korist Italije in Grčije
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               1.1. Člen 78(3) Pogodbe in trenutni začasni mehanizem premestitev 
            
            
               
                  V sklopu skupne azilne politike člen 78(3) Pogodbe o delovanju EU (PDEU) določa posebno pravno podlago za ravnanje v izrednih razmerah. V skladu z navedenim členom lahko Svet na predlog Evropske komisije in po posvetovanju z Evropskim parlamentom sprejme začasne ukrepe v korist ene ali več držav članic, ki se soočajo z izrednimi razmerami zaradi nenadnega prihoda državljanov iz tretjih držav. Začasni ukrepi iz člena 78(3) PDEU se sprejmejo le izjemoma. Uporabiti jih je mogoče šele, ko je dosežen določen prag nujnosti ukrepanja in resnosti težav, ki jih v azilnem sistemu ene ali več držav članic povzroči nenaden prihod državljanov tretjih držav. 
               
               
                  Na podlagi člena 78(3) PDEU je Svet sprejel dva sklepa o uvedbi začasnih ukrepov na področju mednarodne zaščite v korist Italije in Grčije. V skladu s Sklepom Sveta (EU) 2015/1523
                     1
                   naj bi 40 000 prosilcev za mednarodno zaščito premestili iz Italije in Grčije v druge države članice. V skladu s Sklepom Sveta (EU) 2015/1601
                     2
                   naj bi 120 000 prosilcev za mednarodno zaščito premestili iz Italije, Grčije in drugih držav članic, ki se soočajo z izrednimi razmerami.
               
               
                  V skladu s Sklepom Sveta (EU) 2015/1601 je Avstriji dodeljenih za premestitev iz Italije in Grčije 3 551 oseb. 
               
               
                  V skladu s členom 4(5) Sklepa 2015/1601 lahko država članica v izjemnih okoliščinah do 26. decembra 2015 uradno obvesti Svet in Komisijo, da začasno ne more sodelovati pri postopku premestitve v višini do 30 % prosilcev, ki so ji dodeljeni v skladu z odstavkom 1, pri čemer navede ustrezno utemeljene razloge, ki so skladni s temeljnimi vrednotami Unije iz člena 2 Pogodbe o Evropski uniji. Komisija bi morala oceniti navedene razloge in Svetu predložiti predloge v zvezi z začasno odložitvijo premestitve v višini do 30 % prosilcev, ki so zadevni državi članici dodeljeni v skladu z odstavkom 1. Kadar je to utemeljeno, lahko Komisija predlaga podaljšanje roka za premestitev prosilcev iz preostale dodelitve do 12 mesecev po datumu iz člena 13(2).
               
               
                  Avstrija je z dopisom z dne 16. decembra 2015 Komisijo in Svet obvestila, da se sooča z razmerami iz člena 4(3) Sklepa Sveta (EU) 2015/1601 z dne 22. septembra 2015 o uvedbi začasnih ukrepov na področju mednarodne zaščite v korist Italije in Grčije, pri čemer je navedla razloge ter zaprosila za prilagoditev mehanizma premestitev v korist Avstrije. Avstrija je z dopisom z dne 22. decembra 2015 v skladu s členom 4(5) Sklepa Sveta (EU) 2015/1601 zaprosila za začasno odložitev premestitve v višini do 30 % prosilcev, ki so Avstriji dodeljeni v skladu s Sklepom Sveta (EU) 2015/1601, in podaljšanje roka za premestitev prosilcev iz preostale dodelitve za 12 mesecev po datumu iz člena 13(2) Sklepa Sveta (EU) 2015/1601.
               
            
            
               1.2. Uporaba člena 4(5) Sklepa Sveta (EU) 2015/1601 za Avstrijo
            
            
               
                  Avstrija se sooča z izrednimi razmerami zaradi nenadnega prihoda državljanov tretjih držav na njeno ozemlje. 
               
               
                  Zaradi znatnega povečanja števila nezakonitih prehodov meje v EU in sekundarnih gibanj po Evropi je v Avstriji prišlo do močnega porasta števila prosilcev za mednarodno zaščito. 
               
               
                  Podatki Eurostata potrjujejo močan porast števila prosilcev za azil v Avstriji. Število prosilcev za mednarodno zaščito se je povečalo za več kot 230 %, in sicer s 23 835 prosilcev v obdobju od 1. januarja do 30. novembra 2014 na 80 880 prosilcev v obdobju od 1. januarja do 30. novembra 2015, pri čemer mesečno število prosilcev za mednarodno zaščito od septembra presega 10 000 prosilcev na mesec. Razpoložljivi podatki EASO za december 2015 in januar 2016 kažejo zmanjšanje števila prosilcev za mednarodno zaščito, tako kot v številnih drugih državah članicah, in sicer na 8 392 oziroma 5 887 prosilcev. Vendar so številke za navedena meseca višje kot ustrezne mesečne številke za prejšnje leto.
               
               
                  Avstrija je imela v letu 2015 drugo največje število prosilcev za mednarodno zaščito na prebivalca v EU za Švedsko (9 421 prosilcev na milijon prebivalcev glede na razpoložljive podatke Eurostata).
               
               
                  Ta položaj pomeni znaten pritisk na avstrijski azilni sistem, kar resno vpliva na razmere na terenu, tj. na sprejemne pogoje in zmožnost azilnega sistema za obravnavanje prošenj. 
               
               
                  Zato trenutni položaj na področju migracij v Avstriji ter pritisk na njene zmogljivosti za obravnavo prošenj za mednarodno zaščito in zagotovitev ustreznih sprejemnih pogojev za osebe, ki nedvomno potrebujejo mednarodno zaščito, zahteva začasno odložitev premestitve v višini do 30 % prosilcev, ki so Avstriji dodeljeni v skladu s Sklepom Sveta (EU) 2015/1601. 30 % prosilcev, ki so Avstriji dodeljeni v skladu s Sklepom Sveta (EU) 2015/1601, predstavlja 1 065 oseb. 
               
               
                  Da bi pomagali ublažiti velik pritisk, s katerim se sooča Avstrija, bi bilo treba odobriti začasno odložitev premestitve 30 % prosilcev, ki so Avstriji dodeljeni kot državi članici premestitve v skladu s Sklepom Sveta (EU) 2015/1601, za obdobje enega leta. 
               
               
                  Avstrija je še vedno zavezana k hitri in redni premestitvi preostale dodelitve (2 486 prosilcev) do 26. septembra 2017, tj. datuma, do katerega se uporablja Sklep Sveta (EU) 2015/1601. 
               
               
                  Odložitev premestitve 30 % prosilcev za 12 mesecev pomeni ustrezen in sorazmeren ukrep v odziv na razmere v Avstriji. Podaljšanje roka za premestitev prosilcev iz preostale dodelitve po datumu iz člena 13(2) Sklepa Sveta (EU) 2015/1601 ne bi bilo upravičeno. Ključno je, da se zagotovi hitro in redno premeščanje iz Italije in Grčije do 26. septembra 2017, s čimer bi učinkovito odpravili trenutno izredno stanje v teh dveh državah.
               
            
            
               2.PRAVNA PODLAGA, SUBSIDIARNOST IN SORAZMERNOST
            
         
         
            
               2.1. Povzetek predlaganih ukrepov
            
            
               
                  Da bi se Avstriji zagotovila podpora pri soočanju z izrednimi razmerami zaradi nenadnega prihoda državljanov tretjih držav na njeno ozemlje, se s predlaganim izvedbenim sklepom Sveta za obdobje enega leta začasno odloži premestitev v višini do 30 % prosilcev, ki so Avstriji dodeljeni v skladu s Sklepom Sveta (EU) 2015/1601. 
               
               
                  V skladu s Sklepom Sveta (EU) 2015/1601 je Avstrija še vedno zavezana premestiti 3 551 oseb iz Italije in Grčije na svoje ozemlje do roka iz člena 13(2) Sklepa Sveta (EU) 2015/1601.
               
               
                  Ta izvedbeni sklep Sveta ne vpliva na položaj državljanov tretjih držav, ki so že bili premeščeni v Avstrijo v skladu s Sklepom Sveta (EU) 2015/1601. 
               
            
            
               2.2. Pravna podlaga in izbira instrumenta
            
            
               
                  Pravna podlaga za predlagani izvedbeni sklep Sveta je člen 4(5) Sklepa Sveta (EU) 2015/1601. 
               
               
                  V skladu s členom 4(7) Sklepa Sveta (EU) 2015/1601 je predlagani instrument izvedbeni sklep Sveta.
               
            
            
               2.3. Subsidiarnost 
            
            
               
                  Naslov V PDEU o območju svobode, varnosti in pravice prenaša nekatere pristojnosti v zvezi s temi vprašanji na Evropsko unijo. Te pristojnosti je treba izvajati v skladu s členom 5 Pogodbe o Evropski uniji, tj. če in kolikor države članice ne morejo zadovoljivo doseči ciljev predlaganega ukrepa in se ti zaradi obsega ali učinkov predlaganega ukrepa laže dosežejo na ravni Evropske unije.
               
               
                  Evropska unija je izvedla te pristojnosti na tem področju s sprejetjem Sklepa Sveta (EU) 2015/1601. Ukrep iz tega sklepa je odložitev nekaterih obveznosti države članice iz navedenega sklepa zaradi izrednih razmer, zato ga lahko sprejme le Evropska unija. 
               
            
            
               2.4. Sorazmernost 
            
            
               
                  Glede na nujnost in resnost razmer, ki jih je povzročil opisani prihod državljanov tretjih držav, delna odložitev trenutnega ukrepa EU za Avstrijo ne presega tistega, kar je potrebno za dosego cilja, tj. za učinkovit odziv na navedene razmere. Odložitev se nanaša samo na Avstrijo, pri čemer je delna in začasna ter ne vpliva na pravice prosilcev za mednarodno zaščito, ki bi lahko bili premeščeni v Avstrijo pred sprejetjem tega predloga.
               
            
            
               2.5. Vpliv na temeljne pravice 
            
            
               
                  Ukrep ne vpliva na temeljne pravice, določene v Listini EU o temeljnih pravicah, prosilcev za mednarodno zaščito, ki jih zajema Sklep Sveta (EU) 2015/1601. Delna odložitev obveznosti kot države članice glede premestitve se nanaša samo na Avstrijo, pri čemer je začasna in ne vpliva na prosilce, ki bi lahko bili premeščeni v Avstrijo pred sprejetjem tega predloga.
               
            
            
               3.PRORAČUNSKE POSLEDICE
            
            
               
                  Predlog ne pomeni dodatnih stroškov za proračun EU.
               
            
            
               2016/0045 (NLE)
            
            
               Predlog
            
            
               IZVEDBENI SKLEP SVETA
            
            
               o začasni odložitvi premestitve 30 % prosilcev, ki so Avstriji dodeljeni v skladu s Sklepom Sveta (EU) 2015/1601 o uvedbi začasnih ukrepov na področju mednarodne zaščite v korist Italije in Grčije
            
         
         
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Sklepa Sveta (EU) 2015/1601 z dne 22. septembra 2015 o uvedbi začasnih ukrepov na področju mednarodne zaščite v korist Italije in Grčije
                  3
               , zlasti člena 4(5) in (7) Sklepa,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Na podlagi člena 78(3) PDEU je Svet sprejel dva sklepa o uvedbi začasnih ukrepov na področju mednarodne zaščite v korist Italije in Grčije. V skladu s Sklepom Sveta (EU) 2015/1523
                  4
                naj bi 40 000 prosilcev za mednarodno zaščito premestili iz Italije in Grčije v druge države članice. V skladu s Sklepom Sveta (EU) 2015/1601 naj bi 120 000 prosilcev za mednarodno zaščito premestili iz Italije in Grčije v druge države članice.
            
            
               (2)Sklep Sveta (EU) 2015/1601 je temeljil na členu 78(3) PDEU zaradi izrednih razmer, ki so posledica nenadnega prihoda državljanov tretjih držav v Italijo in Grčijo, ter zaradi nujne potrebe, da se navedenima državama članicama hitro zagotovi pomoč v skladu z načelom solidarnosti in pravične delitve odgovornosti med državami članicami. Iz tega sledi, da bi morala vsaka država članica premestitve zagotoviti, da ta poteka redno, brez odlašanja in v zadostnem obsegu.
            
            
               (3)V skladu s členom 4(5) Sklepa Sveta (EU) 2015/1601 lahko država članica v izjemnih okoliščinah do 26. decembra 2015 uradno obvesti Svet in Komisijo, da začasno ne more sodelovati pri postopku premestitve v višini do 30 % prosilcev, ki so ji dodeljeni v skladu z odstavkom 1, pri čemer navede ustrezno utemeljene razloge, ki so skladni s temeljnimi vrednotami Unije iz člena 2 Pogodbe o Evropski uniji (PEU). Komisija bi morala oceniti navedene razloge in Svetu predložiti predloge v zvezi z začasno odložitvijo premestitve v višini do 30 % prosilcev, ki so zadevni državi članici dodeljeni v skladu s členom 4(1) Sklepa Sveta (EU) 2015/1601. Kadar je to utemeljeno, lahko Komisija predlaga podaljšanje roka za premestitev prosilcev iz preostale dodelitve do 12 mesecev po datumu iz člena 13(2) Sklepa Sveta (EU) 2015/1601.
            
            
               (4)Avstrija se sooča z izrednimi razmerami zaradi nenadnega prihoda državljanov tretjih držav na njeno ozemlje. 
            
            
               (5) Zaradi znatnega povečanja števila nezakonitih prehodov meje v EU in sekundarnih gibanj po Evropi je v Avstriji prišlo do močnega porasta števila prosilcev za mednarodno zaščito. 
            
            
               (6) Podatki Eurostata potrjujejo močan porast števila prosilcev za azil v Avstriji. Število prosilcev za mednarodno zaščito se je povečalo za več kot 230 %, in sicer s 23 835 prosilcev v obdobju od 1. januarja do 30. novembra 2014 na 80 880 prosilcev v obdobju od 1. januarja do 30. novembra 2015, pri čemer mesečno število prosilcev za mednarodno zaščito od septembra presega 10 000 prosilcev na mesec. Kljub temu, da se je po podatkih EASO število prosilcev decembra 2015 in januarja 2016 v primerjavi s prejšnjimi meseci zmanjšalo, je bilo njihovo število še vedno veliko.
            
            
               (7) Avstrija je imela v letu 2015 drugo največje število prosilcev za mednarodno zaščito na prebivalca v EU za Švedsko (9 421 prosilcev na milijon prebivalcev glede na razpoložljive podatke Eurostata).
            
            
               (8) Ta položaj pomeni znaten pritisk na avstrijski azilni sistem, kar resno vpliva na razmere na terenu, tj. na sprejemne pogoje in zmožnost azilnega sistema za obravnavanje prošenj. 
            
            
               (9) Zato trenutni položaj na področju migracij v Avstriji ter pritisk na njene zmogljivosti za obravnavo prošenj za mednarodno zaščito in zagotovitev ustreznih sprejemnih pogojev za osebe, ki nedvomno potrebujejo mednarodno zaščito, upravičuje, da se za obdobje enega leta začasno odloži premestitev 30 % prosilcev, ki so Avstriji dodeljeni v skladu s Sklepom Sveta (EU) 2015/1601, kar predstavlja 1 065 prosilcev.  
            
            
                (10) V obdobju začasne odložitve je Avstrija dolžna nadaljevati hitro in redno premeščanje ostalih dodeljenih prosilcev. 
            
            
                (11) Odložitev premestitve 30 % prosilcev za obdobje enega leta pomeni ustrezen in sorazmeren ukrep v odziv na razmere v Avstriji. Podaljšanje roka za premestitev prosilcev iz preostale dodelitve po datumu iz člena 13(2) Sklepa Sveta (EU) 2015/1601 ne bi bilo upravičeno. Ključno je, da se zagotovi hitra in redna premestitev iz Italije in Grčije do 26. septembra 2017, s čimer bi učinkovito odpravili trenutno izredno stanje v teh dveh državah.
            
            
               (12)Ker ciljev tega izvedbenega sklepa Sveta države članice ne morejo zadovoljivo doseči, temveč se zaradi obsega ali učinkov predlaganega ukrepa lažje dosežejo na ravni Unije, lahko Unija sprejme ukrepe v skladu z načelom subsidiarnosti iz člena 5 PEU. V skladu z načelom sorazmernosti iz navedenega člena ta izvedbeni sklep Sveta ne presega nujnega za dosego navedenih ciljev. 
            
            
               (13)V tem izvedbenem sklepu Sveta se spoštujejo temeljne pravice in upoštevajo načela, ki jih priznava Listina Evropske unije o temeljnih pravicah. 
            
            
               (14)Ker Združeno kraljestvo ne sodeluje pri Sklepu Sveta (EU) 2015/1601, tudi ne sodeluje pri sprejetju tega izvedbenega sklepa Sveta, ki zato zanj ni zavezujoč in se v njem ne uporablja.
            
            
               (15)Ker Irska ne sodeluje pri Sklepu Sveta (EU) 2015/1601, tudi ne sodeluje pri sprejetju tega izvedbenega sklepa Sveta, ki zato zanjo ni zavezujoč in se v njej ne uporablja.
            
         
         
            
               (16)V skladu s členoma 1 in 2 Protokola (št. 22) o stališču Danske, ki je priložen PEU in PDEU, Danska ne sodeluje pri sprejetju tega izvedbenega sklepa Sveta, ki zato zanjo ni zavezujoč in se v njej ne uporablja. 
            
            
               (17)Glede na nujnost razmer začne ta izvedbeni sklep Sveta veljati dan po objavi v Uradnem listu Evropske unije –
            
            
               SPREJEL NASLEDNJI SKLEP: 
            
            
               Člen 1
            
            
               Premestitev 1 065 prosilcev v Avstrijo, ki so bili tej državi članici dodeljeni v skladu s Sklepom Sveta (EU) 2015/1601, se odloži do ... [eno leto od datuma sprejetja tega izvedbenega sklepa Sveta]. 
            
            
               Člen 2
            
            
               Ta sklep začne veljati dan po objavi v Uradnem listu Evropske unije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Sklep Sveta (EU) 2015/1523 z dne 14. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 239, 15.9.2015, str. 146).
               
               
                  
                     (2)
                  Sklep Sveta (EU) 2015/1601 z dne 22. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 248, 24.9.2015, str. 80).
               
               
                  
                     (3)
                  UL L 248, 24.9.2015, str. 80.
               
               
                  
                     (4)
                  Sklep Sveta (EU) 2015/1523 z dne 14. septembra 2015 o uvedbi začasnih ukrepov na področju mednarodne zaščite v korist Italije in Grčije (UL L 239, 15.9.2015, str. 146).